San Francisco–Oakland Bay Bridge

San Francisco–Oakland Bay Bridge (lokalt bare kalt Bay Bridge) er en rekke broer som går over San Francisco-bukta i California fra San Francisco i vest til Oakland i øst. Den er del av Interstate 80, og har en trafikk på i snitt  kjøretøy per døgn fordelt på to dekk. Broa har et av de lengste spennene for hengebroer i USA.

Broa ble påtenkt så tidlig som i gullrushets dager, men bygginga av broa begynte ikke før i 1933. Den ble designa av Charles H. Purcell, og bygd av American Bridge Company. Den ble åpna 12. november 1936, seks måneder før Golden Gate Bridge. Den hadde opprinnelig biltrafikk på øverste dekk, og lastebiler og tog på det nedre, men etter at Key Systems jernbanelinjer ble stengt ble det nedre dekket også gjort om til biltrafikk.

Broa har to seksjoner som er omtrent like lange; den eldste, vestlige seksjonen går fra San Francisco til Yerba Buena Island, og den nyere østlige seksjonen går fra Yerba Buena Island til Oakland. Den vestlige seksjonen er en dobbel hengebro. Den vestlige seksjonen var opprinnelig en fritt frambygg-bro. Under jordskjelvet i Loma Prieta 1989 falt en seksjon av det øverste dekket ned, og broa ble stengt i én måned. En erstatningsbro for det østlige spennet ble påbegynt i 2002, og den nye broa åpna 2. september 2013, med en prislapp på over 6,5 milliarder dollar. Ifølge Guinness rekordbok var den per august 2014 verdens dyreste bro.

Referanser

Eksterne lenker 
 

Transport i California
Transport i San Francisco
Broer åpnet i 1936
Veibroer i USA